32000R2722
L 314/10
JURNALUL OFÍCIAL AL UNIUNII EUROPENE
REGULAMENTUL (CE) NR. 2722/2000 AL COMISIEI
din 13 decembrie 2000
privind stabilirea condițiilor în care Instrumentul Financiar de Orientare a Pescuitului (IFOP) poate contribui la eradicarea riscurilor patologice în acvacultură
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2792/1999 al Consiliului din 17 decembrie 1999 de definire a modalităților și condițiilor pentru asistența structurală a Comunității în sectorul pescuitului (1), în special articolul 15 alineatul (4),
întrucât:
(1)
Regulamentul (CE) nr. 2792/1999 prevede explicit la articolul 15 alineatul (3) litera (g) posibilitatea unei asistențe comunitare în cadrul Instrumentului Financiar de Orientare a Pescuitului (IFOP), în vederea eradicării riscurilor patologice în acvacultură. Această dispoziție poate permite eventual finanțarea compensației pentru producători în caz de sacrificare a animalelor de acvacultură.
(2)
Decizia 90/424/CEE a Consiliului din 26 iunie 1990 privind cheltuielile în sectorul veterinar (2), astfel cum a fost modificată ultima dată prin Regulamentul (CE) 1258/1999 (3), prevede la articolul 24 modalitățile de participare financiară a Comunității la programe de eradicare și supraveghere a bolilor animale. Modalitățile menționate anterior prevăd în special că boala trebuie să figureze în anexa deciziei, că planul de sacrificare (care poate cuprinde compensarea producătorilor) trebuie aprobat de Comisie și că respectivele cheltuieli (inclusiv, dacă este cazul, compensația pentru producători) pot beneficia de participarea financiară a Comunității.
(3)
Cu excepția campaniilor de vaccinare a animalelor de acvacultură, trebuie evitat ca recurgerea la prevederile articolului 15 alineatul (3) litera (g) din Regulamentul (CE) 2792/1999 să conducă la instituirea unei proceduri și a unor condiții diferite de cele stabilite la articolul 24 din Decizia 90/424/CEE.
(4)
În măsura în care dispozițiile financiare ale articolul 24 menționat anterior nu sunt compatibile cu dispozițiile financiare stabilite de Regulamentul (CE) nr. 1260/1999 al Consiliului din 21 iunie 1999 de stabilire a dispozițiilor generale referitoare la Fondurile structurale (4), trebuie precizat că acestea din urmă rămân aplicabile pentru IFOP.
(5)
Cumulul de ajutoare comunitare pentru același proiect de eradicare a riscurilor patologice în acvacultură trebuie interzis.
(6)
Măsurile prevăzute în prezentul regulament sunt în conformitate cu avizul Comitetului pescuitului și acvaculturii,
ADOPTĂ PREZENTUL REGULAMENT:
Articolul 1
(1) În cazul în care, în scopul eradicării riscurilor patologice în acvacultură, autoritatea competentă a unui stat membru are în vedere o participare financiară a Comunității în cadrul IFOP, prin aplicarea dispozițiilor articolului 15 alineatul (3) litera (g) din Regulamentul (CE) nr. 2792/1999, trebuie aplicate dispozițiile pertinente de la articolul 24 din Decizia 90/424/CEE.
(2) Alineatul (1) nu se aplică campaniilor de vaccinare a animalelor de acvacultură.
(3) Se aplică în continuare dispozițiile financiare ale Fondurilor structurale, așa cum au fost stabilite la titlul III din Regulamentul (CE) nr. 1260/1999.
(4) Ajutorul IFOP pentru un proiect de eradicare nu poate fi cumulat cu un alt ajutor comunitar.
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Se aplică de la 1 ianuarie 2000.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 decembrie 2000.